Pienionys
Apie kaimą Anykščių seniūnijoje žr. Pienionys (Anykščiai). Pienionys – kaimas Anykščių rajono savivaldybėje, 4 km į šiaurės vakarus nuo Kavarsko, šalia kelio  1205  Kavarskas–Traupis–Levaniškiai . Pro kaimą teka Pienia, 1962 m. sudarytas Pienionių tvenkinys. Yra paštas (LT-29027), Pienionių dvaras, senosios kapinaitės. Kaimo vakarinėje dalyje, šalia kaimo kelio yra vietinės reikšmės dailės paminklas – koplytėlė. Ji yra taisyklingo šešiakampio plano, su šešiabriauniu piramidiniu stogeliu. Koplytėlės viduje yra medinis kryžius su Nukryžiuotojo skulptūra. Koplytėlę, pasak vietinių žmonių, XIX a. viduryje pasistatydino dvarininkas Leonas Daumantas-Siesickis. Kavarsko klebono Jono Babono iniciatyva 1987 m. koplytėlė buvo restauruota.